## Metrovalencia va facilitar la mobilitat de 221.252 usuaris el dia de la Marató, un 33 % més que en l’edició de l’any passat

*** Pradas destaca l'esforç de planificació i de personal d'FGV per promoure el transport públic per a garantir la mobilitat dels milers de participants, així com la dels seus acompanyants
* La línia 10 va incrementar un 42,26 % els seus desplaçaments respecte a la carrera de 2022 i l'estació d'Alacant, un 22,56 %**

Metrovalencia va afavorir la mobilitat de 221.252 usuaris diumenge passat, dia 3, dia en què es va celebrar la Marató València Trinidad Alfonso, un 33,88 % més que en l’edició de l’any passat, quan van ser 165.259 viatgers, per la qual cosa l’augment registrat s’eleva a 55.993 passatgers.

La consellera de Medi Ambient, Aigua, Infraestructures i Territori, Salomé Pradas, ha assenyalat que estes “bones dades” han sigut possible “gràcies al dispositiu desplegat per Metrovalencia, que va ampliar el servei per a facilitar el desplaçament de participants i públic en general a l’eixida de la carrera, a la Ciutat de les Arts i les Ciències”. En este sentit, ha recordat que la Generalitat “va facilitar els desplaçaments de manera gratuïta als 33.000 corredors que es van congregar per a la prova”.

Pradas ha destacat l’“impacte positiu” que ha tingut esta carrera, que “cada any guanya més prestigi a escala internacional, i se situa com una de les grans cites en el calendari de maratons de tot el món”, a la ciutat de València, en la qual Ferrocarrils de la Generalitat Valenciana (FGV) “ha fet un important esforç per al desplaçament abans i després de la prova”.

Per tot això, ha destacat “la bona disposició i l’esforç de tota la plantilla d’FGV, que ha fet possible que el pla de mobilitat posat en marxa haja sigut tot un èxit”.

**La línia 10**

La línia 10 del tramvia, la que acostava de manera més directa a l’eixida i l’arribada els participants i el públic en general, va experimentar un increment d’un 42,26 % en els moviments respecte a 2022, ja que ha passat dels 11.077 clients del 4 de desembre de 2022 als 15.758 en l’edició actual, una diferència de 4.681 viatgers.

Si la comparativa es fa amb un altre diumenge, per exemple l’anterior 26 de novembre, en el qual no hi havia carrera, l’increment de viatges en Metrovalencia ha sigut del 41,26 %, ja que s’ha passat dels 156.622 desplaçaments als esmentats 221.252 del dia d’ahir.

En el cas de la línia 10, l’augment aconseguix el 203,39 %, ja que s’ha incrementat dels 5.194 als 15.758. L’estació més concorreguda, la d’Alacant, va experimentar un creixement del 22,56 % respecte a 2022, en arribar als 5.584 usuaris en esta edició, i del 264,49 % si ho comparem amb el diumenge anterior del 26 de novembre, pel fet que ha passat dels 1.532 passatgers als esmentats 5.584.

Fecha: 04/12/2023